SK Úradný vestník Európskej únie C 238/6

Výňatok z rozhodnutia týkajúceho sa banky Byr Savings Bank podľa smernice 2001/24/ES Európskeho parlamentu a Rady o reorganizácii a likvidácii úverových inštitúcií

2010/C 238/03

Výzva na uplatnenie pohľadávky

Islandský úrad pre finančný dohľad (FME) zriadil 22. apríla 2010 pre banku Byr Savings Bank, reg. č. 610269-2229, Borgartuni 18, 105 Reykjavík, Island, dočasnú správnu radu, a to s odvolaním sa na článok 100 zákona č. 161/2002 o finančných inštitúciách, porovnaj článok 4 zákona č. 44/2009 o zmene a doplnení zákona č. 161/2002. Činnosť dočasnej správnej rady sa skončila 2. júla 2010, keď okresný súd v Reykjavíku s odvolaním sa na článok 101 ods. 4 zákona č. 161/2002, porovnaj článok 5 zákona č. 44/2009, vymenoval likvidačný výbor pre banku Byr Savings Bank. Jednou z úloh likvidačného výboru je dozor nad spracúvaním pohľadávok voči banke počas likvidačného konania.

Referenčným dátumom pre likvidačné konanie je 16. jún 2009, porovnaj článok 101 ods. 5 zákona č. 161/2002 a porovnaj článok 5 zákona č. 44/2009, ale v tento deň FME banku po prvýkrát upozornil, že úroveň jej vlastného imania je nižšia ako minimum stanovené v článku 84 zákona č. 161/2002, porovnaj článok 86 ods. 4. Dátumom pre začatie spracovania pohľadávok je 2. júl 2010 a vychádza z dátumu, v ktorý okresný súd v Reykjavíku vymenoval likvidačný výbor, porovnaj článok 102 ods. 3 zákona č. 161/2002 a porovnaj poznámku 2 k článku 6 ods. 3 zákona č. 44/2009.

Všetky strany, ktoré si od banky Byr Savings Bank nárokujú dlhy alebo iné práva, sa týmto vyzývajú, aby svoje pohľadávky predložili likvidačnému výboru banky v písomnej forme, a to do troch mesiacov od prvého uverejnenia tohto oznamu v Úradnom vestníku Islandskej republiky 13. júla 2010. Pohľadávky sa musia likvidačnému výboru predložiť v určenej lehote a musia byť v súlade s pokynmi stanovenými v článku 117 ods. 2 a 3 zákona o konkurze č. 21/1991.

Pohľadávky by sa mali zasielať na adresu:

Slitastjorn Byr Sparisjods (The Winding-up Committee of Byr Savings Bank) Borgartuni 18 105 Reykjavik ICELAND

Podľa uvedených ustanovení uvedú veritelia rozpis pohľadávok na jednotlivé sumy so stavom k 2. júlu 2010.

Pohľadávky v zahraničnej mene by sa mali predkladať v príslušnej mene. Veritelia z členských štátov Európskeho hospodárskeho priestoru alebo Európskeho združenia voľného obchodu môžu predkladať pohľadávky v jazyku daného štátu. K takýmto pohľadávkam je potrebné priložiť aj ich preklad do islandčiny. Povoľuje sa však predložiť pohľadávku v angličtine bez prekladu do islandčiny. Ostatní veritelia môžu svoje pohľadávky predkladať v islandčine alebo v angličtine.

Ak sa pohľadávka voči banke Byr Savings Bank nepredloží v uvedenej lehote, považuje sa za zrušenú a neplatnú podľa článku 118 zákona o konkurze č. 21/1991, pokiaľ sa neuplatňujú výnimky uvedené v pododsekoch 1 – 6 uvedeného článku.

Predložením pohľadávky sa veriteľ považuje za zrieknuvšieho sa práv na dôvernosť (bankové tajomstvo) týkajúcu sa príslušnej pohľadávky.

Týmto sa oznamuje, že stretnutie veriteľov sa uskutoční v stredu 17. novembra 2010 o 15.00 hod. v hoteli Grand Hotel, Sigtuni 38, 105 Reykjavík, Island. Ktorákoľvek strana, ktorá predložila pohľadávku voči banke, má právo zúčastniť sa na tomto stretnutí. Na stretnutí sa prerokuje zoznam predložených pohľadávok a stanovisko, ktoré voči uznaniu pohľadávok zaujal likvidačný výbor, pokiaľ je takéto stanovisko k dispozícii. Zoznam predložených pohľadávok bude k dispozícii stranám, ktoré predložili pohľadávky najmenej týždeň pred stretnutím.

Ďalšie informácie o predkladaní a vybavovaní pohľadávok budú k dispozícii na webovej stránke banky http://www.byr.is/winding-up alebo poskytnuté na základe zaslania príslušnej požiadavky na adresu slitastjorn@byr.is

Likvidačný výbor poskytuje veriteľom tieto pokyny: pri predkladaní pohľadávok uveďte, prosím, Vašu e-mailovú adresu alebo emailovú adresu Vášho zástupcu, a takisto prosím uveďte podrobné údaje o Vašom bankovom spojení, aby sa umožnila akákoľvek prípadná platba.